সেই করবেট প্রথম মুখোমুখি হলেন সুলতানের ত্রাসের। যদিও সুলতান বা তাঁর দলবলের নয়। তারপরেই করবেট ও আমরা জানতে পারি সুলতান ভান্টু আদিবাসী গোষ্ঠীর মানুষ। যাদের ‘ডাকাতিয়া জনগোষ্ঠী’ বলে চিহ্নিত করেছিল ব্রিটিশ সরকার। যেমন এই সেদিন পর্যন্ত এই বাংলাতেও ছাপ মারা ছিল লোধা আদিবাসীদের গায়ে। কাহিনির প্রথম খোঁচাটা মারেন করবেট এখানেই — ‘With the rights and wrongs of classing a tribe as ‘criminal’ and confining it within the four walls of the Najibabad Fort I am not concerned.’। এই ‘not concerned’ হওয়া সত্ত্বেও প্রসঙ্গটা কেন তোলেন করবেট সেটা ভাববার বইকি। এবং বিস্তারিত জানান স্যালভেশন আর্মির দয়া-দাক্ষিণ্যে দিন-গুজরান করার বাধ্যতার মুখে তুড়ি মেরে নাজিবাবাদ দুর্গের সুউচ্চ প্রাচীর টপকে সুলতান ‘escaped, as any young and high-spirited man would have done’। ‘আমার ভারত’-এর দরিদ্রতম মানুষগুলির সঙ্গে প্রায় সারাটা জীবন কাটানো করবেটের হৃদয় আর ব্রিটিশ নাগরিক হিসেবে তাঁর কর্তব্যের মধ্যে এমন টানাপোড়েন করবেটের খুব বেশি কাহিনিতে মেলে না, যেমনটা মেলে এই দুর্ধর্ষ ডাকাত ধরার বর্ণনায়।